Skýrslan hefur verið til umfjöllunar hjá ráðuneytinu og hjá RÚV , en þeir sem eru til skoðunar hjá ríkisendurskoðanda hafa andmælarétt . Stjórnsýsluúttekt ríkisendurskoðanda á Ríkisútvarpinu ohf. er væntanleg seinna í vikunni . Það er , þá verður hún send til Alþingis . Samkvæmt heimildum fréttastofu búast menn við heldur dökkri skýrslu en hún tekur til fjármögnunar , reikningsskila og samkeppnisreksturs stofnunarinnar . „ Vinnu við hana lýkur seinnipart þessarar viku og þá verður hún send til Alþingis . Hún verður ekki birt opinberlega fyrr en Alþingi er búið að fjalla um hana , “ segir Skúli Eggert Þórðarson Ríkisendurskoðandi í samtali við Vísi . Skúli segist ekki vera með það nákvæmlega á takteinum hvenær skýrslan var send til mennta - og menningarmálaráðuneytisins og Ríkisútvarpsins til umsagnar , það var fyrir tveimur til þremur vikum . „ Það er búið að ganga frá svörum og við erum að vinna úr þeim . Þetta er á lokastigi , “ segir Skúli . Eins og fram hefur komið er búist við dökkri skýrslu í því sem snýr að starfsemi stofnunarinnar á markaði en þó varla nokkuð sem heita má verulega ámælisvert í ljósi þess að Lilja Dögg Alfreðsdóttir mennta - og menningarmálaráðherra skipaði Magnús Geir Þórðarson , þá útvarpsstjóra , þjóðleikhússtjóra fyrir rúmlega viku . En Lilja þekkir , samkvæmt ferlinu , efni skýrslunnar . Ríkisútvarpið ohf. hefur látið hjá líða að stofna dótturfélag utan um samkeppnisrekstur sinn þrátt fyrir skýr lagafyrirmæli þar um en auglýsingasala RÚV á að vera í dótturfélagi . Menntamálaráðherra fundaði í gærmorgun með útvarpsstjóra vegna framgöngu RÚV á auglýsingamarkaði sem hefur verið harðlega gagnrýnd af einkareknum fjölmiðlum .